Document ID: 32007L0062

ДИРЕКТИВА 2007/62/ЕО НА КОМИСИЯТА
от 4 октомври 2007 година
за изменение на определени приложения към директиви 86/362/ЕИО и 90/642/ЕИО на Съвета по отношение на максимално допустимите граници на остатъчни вещества за бифенозат, петоксамит, пириметанил и римсулфурон
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. за определяне на максимални количества на остатъци от пестициди във и върху зърнените култури (1), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. за определяне на максимални количества на остатъци от пестициди във и върху някои продукти от растителен произход, включително плодове и зеленчуци (2), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), и по-специално член 4, параграф 1, буква е) от нея,
като имат предвид, че:
(1)
Следните активни вещества бяха включени в приложение I към Директива 91/414/ЕИО: пириметанил, петоксамит, бифенозат и римсулфурон, съответно чрез директиви 2006/74/ЕО (4), 2006/41/ЕО (5), 2005/58/ЕО (6) и 2006/39/ЕО (7) на Комисията.
(2)
Включването в приложение I към Директива 91/414/ЕИО на въпросните активни вещества се извърши въз основа на оценката на предоставената информация относно предложената употреба. Някои държави-членки предоставиха информация във връзка с тази употреба в съответствие с член 4, параграф 1, буква е) от посочената директива. Предоставената информация бе прегледана и достатъчна за установяването на определени максимално допустими граници на остатъчни вещества (МДГОВ).
(3)
Когато няма установени общностни или временни МДГОВ, държавите-членки трябва да установят временни национални МДГОВ в съответствие с член 4, параграф 1, буква е) от Директива 91/414/ЕИО преди разрешаването на препарати за растителна защита, които съдържат тези активни вещества.
(4)
МДГОВ на Общността и препоръчваните от Codex Alimentarius граници са определени и оценени вследствие на сходни процедури. По отношение на бифенозат в Codex Alimentarius съществуват редица МДГОВ. МДГОВ въз основа на посочените в Codex Alimentarius МДГОВ бяха оценени с оглед на възможните рискове за потребителите. Не бяха установени рискове при прилагането на токсикологичните крайни точки, базирани на проучванията, с които разполага Комисията.
(5)
В изготвените от Комисията доклади за преглед по повод включването в приложение I към Директива 91/414/ЕИО на въпросните активни вещества се определя допустимата дневна доза (ДДД) и при необходимост критичната референтна доза (КРД) за тези вещества. Излагането на потребителите на влиянието на третирани с разглежданото активно вещество продукти бе оценено в съответствие с процедурната практика на Общността. За прилаганата методология бяха взети под внимание публикуваните насоки от Световната здравна организация (8) и становището на Научния комитет по растенията (9). Стигна се до заключението, че предложените МДГОВ няма да доведат до надхвърляне на ДДД или на КРД.
(6)
За да се гарантира нужната защита на потребителя срещу излагане на влиянието на остатъчни вещества като следствие от неразрешени употреби на продукти за растителна защита, следва да се установят временни МДГОВ за въпросните комбинации продукт/пестицид на долния праг на аналитично определяне.
(7)
Установяването на общностно равнище на такива временни МДГОВ не възпрепятства държавите-членки да определят временни МДГОВ за разглежданите вещества в съответствие с член 4, параграф 1, буква е) от Директива 91/414/ЕИО и приложение VI към нея. Смята се, че за разрешаване на допълнителни употреби на съответните активни вещества е достатъчен период от четири години. Впоследствие временните МДГОВ следва да станат окончателни.
(8)
Следователно установените МДГОВ в приложенията към директиви 86/362/ЕИО и 90/642/ЕИО е необходимо да бъдат изменени, за да се осигури защита на потребителите и подходящо наблюдение и контрол върху забраната за тяхната употреба.
(9)
Поради това директиви 86/362/ЕИО и 90/642/ЕИО следва да бъдат съответно изменени.
(10)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение II към Директива 86/362/ЕИО се изменя в съответствие с приложение I към настоящата директива.
Член 2
Приложение II към Директива 90/642/ЕИО се изменя в съответствие с приложение II към настоящата директива.
Член 3
Държавите-членки приемат и публикуват в срок не по-късно от 5 април 2008 г. необходимите законови, подзаконови и административни разпоредби, за да се съобразят с настоящата директива. Те незабавно съобщават на Комисията текста на посочените разпоредби и предоставят таблица на съответствието между посочените разпоредби и настоящата директива.
Те прилагат посочените разпоредби считано от 6 април 2008 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 4 октомври 2007 година.

Labels: 17
20
7
3
6